Fis-seduta tat-Tlieta filgħodu, il-Prim Ministru Robert Abela għamel Stqarrija Ministerjali dwar is-Summit tal-Kunsill Ewropew li attenda għalih flimkien mal-mexxejja Ewropej tal-istati membri oħra, l-ġimgħa l-oħra. Wara l-interventi tal-Oppożizzjoni, il-Prim Ministru Robert Abela qal li fuq livell Ewropew, pajjiżna qabel li meta l-vaċċin għall-Covid-19 ikun disponibbli, Malta tkun fuq quddiem nett li tikseb dan il-vaċċin. Il-Prim Ministru qal li dik id-data dejjem qed toqrob, kif qal id-Deputat Prim Ministru Chris Fearne fil-jum tat-Tnejn u fil-jiem ta' qabel. Dr. Abela qal li fuq livell Ewropew id-diskussjoni dwar l-imxija mhijiex politiċizzata u rrefera għal kumitat ta' sitt deputati Nazzjonalisti dwar il-Covid-19. Il-Prim Ministru staqsa lill-Kap tal-Oppożizzjoni Bernard Grech, x'kien jagħmel differenti dwar l-imxija, minn dak li għamel il-Gvern. Il-Prim Ministru tkellem ukoll dwar l-immigrazzjoni u saħaq li l-pożizzjoni tal-Gvern Malti, hija ċara, dik li ma nifilħux għall-piż u spjega kif fl-aħħar xhur saru passi ta' ġgant fejn ġew imrażżna l-wasliet. Qal li mal-Ewropej irridu nieħdu pożizzjoni iebsa. Il-Prim Ministru qal li għal kuntrarju ta' ħaddieħor, meta jkun Brussell jutilizza kull minuta favur pajjiżna. Intant fl-indirizz tiegħu fil-Parlament, il-Prim Ministru Robert Abela semma kif l-Ewropa qed tħares li jkollha lill-Afrika bħala sieħeb biex l-Afrikani jkollhom futur fl-Afrika stess. Semma l-proposta tal-Kamra għan-Negozji ż-Żgħar u Medji li l-Libja tkun opportunità għall-investiment għall-intrapriżi u n-negozji. Il-Prim Ministru tkellem ukoll dwar is-sitwazzjoni ta' BREXIT hekk kif irid jintlaħaq ftehim bejn ir-Renju Unit u l-Unjoni Ewropea wara l-għeluq tal-ftehim tranżitorju. Tenna l-pożizzjoni ta' Malta li jintlaħaq ftehim jew le, huwa importanti li l-Ewropa tara lir-Renju Unit bħala sieħeb strateġiku u l-inqas li għandna bżonn huwa konfront ma' dan il-pajjiż.